<classify> WAZIRI Mkuu, Kassim Majaliwa amewataka wanajiosayansi nchini kuongeza juhudi katika utafutaji wa madini, ikiwa ni pamoja na kufungua migodi mingine mikubwa, ili kuzalisha ajira kwa watanzania na kuiongezea nchi kipato kutokana na mapato ya kodi na gawio. Majaliwa alisema hayo hivi karibuni wakati akifun gua warsha ya Jumuiya ya Wanajiosayansi Tanzania jijini Dodoma.Majaliwa alisema ni vema wakatambua kuwa utaalamu wao unategemewa na serikali inatambua umuhimu wao. Nitoe mwito kwenu kutumia ipasavyo utaalamu na uzalendo mlionao kwa nchi hii ili tuone idadi ya migodi midogo kwa mikubwa inaongezeka na kuleta tija ya maendeleo kwa taifa letu,alisema. Alisema serikali kwa upande wake inaendelea kuhakikisha vijana wa kitanzania wanasomeshwa taaluma hiyo ya jiosayansi ili nchi iweze kunufaika nayo. Kwa upande wenu ninyi wanajiosayansi mna kila sababu ya kuendelea kufanya tafiti kuhusu rasilimali za madini, mafuta, gesi asilia, joto ardhi na maji ya ardhini kwani bado sehemu kubwa ya nchi hii haijafikiwa na tafiti za namna hiyo na hivyo kuwanyima watanzania fursa ya kunufaika na uwepo wa rasilimali hizo, alisema.Alishauri wawe na Bodi ya Usajili wa Wanajiosay ansi ambayo itasimamia maendeleo yao kitaaluma na kiutendaji ili wanapotimiza majukumu yao wazingatie maadili na misingi ya taaluma yao. Naye, Waziri wa Madini Angellah Kairuki alisema ili kuleta ufanisi zaidi katika ukuaji wa sekta ya madini nchini, serikali iliifuta iliyokuwa Wakala wa Ukaguzi Madini Tanzania TMAA, kuanzisha Tume ya Madini ambayo majukumu yake makubwa ni pamoja na kutoa vibali vya utafiti, uchimbaji, vilipuzi na ulipu aji, uchenjuaji, usafirishaji pamoja na kuishauri serikali juu ya masuala mbalimbali yanayohusu madini. Kairuki alisema serikali kupitia wizara ya madini inategemea wanajiosayansi kuwa wazalendo kwa taifa kwa kutoa taarifa za kitaalamu zinazoendana na uhalisia, ili kuondoa malalamiko ya baadhi ya watu yanayotokana na baadhi ya watu wasiokuwa waaminifu hasa wale wanaojifanya wataalamu ilihali wakijua wazi hawana utaalamu wa fani hiyo.  <topic>: KITAIFA 